**5. junij 2015**

**Sporočilo za javnost**

**Evropsko okolje – stanje in napovedi 2015**

**Ljubljana, 5. junij 2015. Agencija RS za okolje in Evropska agencija za okolje sta danes, ob Svetovnem dnevu okolja, pripravili predstavitev Evropskega poročila o okolju, SOER 2015 (Poročilo). Poročilo prinaša opozorilo: čeprav naravne vire uporabljamo učinkoviteje, jih še vedno izrabljamo v taki meri, da sami sebe življenjsko ogrožamo. Upoštevanje omejitev našega planeta ni več samo izziv, ampak nujna odločitev, ki prinaša možnost dostojnega preživetja za vse. Prihodnja blaginja je odvisna od nesebičnih in pogumnejših odločitev politike ter celovitih ukrepov na področju znanja, naložb in inovacij. Agencija RS za okolje je ob predstavitvi Poročila na okrogli mizi zastavila aktualna vprašanja na temo zelenega gospodarstva.**

Poročilo podaja oceno stanja okolja v Evropi in izglede za kakovost okolja v naslednjih letih: opozarja na preobremenjenost okolja, kar škoduje zdravju in manjša blaginjo ljudi. Kljub temu, da smo v Evropi v zadnjih letih izboljšali kakovost zraka in voda, odložili manj odpadkov in več reciklirali, je iz poročila razvidno tudi, da nam še naprej grozi izguba biotske raznovrstnosti in napredujoče podnebne spremembe.

SOER 2015 kliče po spremembi dojemanja, vrednotenja in upravljanja z okoljem.

Poročilo opozarja na potrebo po celovitih odzivih na okoljske težave, saj vplivi t. i. globalnih megatrendov, ki izničujejo lokalna dobra ravnanja z okoljem. Uvaja koncept krožnega in zelenega gospodarstva, a hkrati poudarja nujnost spremljanja okolja z vidika dobrin, ki nam omogočajo bivanje (prehrana, energija, mobilnost). Zeleno gospodarstvo je širši koncept od krožnega gospodarstva, o njem govorimo takrat, ko si pri načrtovanju in izvedbi dejavnosti prizadeva za blaginjo ljudi in odpornost ekosistemov.



Okolje v Sloveniji se v marsičem razlikuje od okolja v Evropi. Prebivalci Slovenije imamo izjemno srečo, da živimo v državi bogati z vodo. Kazalniki okolja v Sloveniji kažejo, da so ekosistemi v ugodnem stanju. Večina prebivalcev ima dostop do varne pitne vode, problematični so le manjši oskrbovalni sistemi, ki so fekalno onesnaženi. Podobno kot Evropa pa imama Slovenija probleme v mestih, kjer živi večina prebivalstva. Zrak je onesnažen z delci, ki izvirajo iz prometa ter individualnih kurišč, kar pomeni povečano tveganje za pljučne in srčno-žilne bolezni. Podnebne spremembe vplivajo na spremembe v rečnih pretokih, več je ekstremnih vremenskih dogodkov.

**SOER 2015 Okolje v Evropi: izbrana dejstva in trendi**

**Naravni kapital**

• Biotska raznovrstnost se zmanjšuje. 60 % zaščitenih vrst in 77 % habitatnih tipov je v neugodnem stanju ohranjenosti. Evropa ni na poti k izpolnitvi cilja zaustavitve izgubljanja biotske raznovrstnosti do leta 2020.

• Čeprav se kakovost voda v zadnjih letih izboljšuje, približno polovica vodnih teles v Evropi letos verjetno ne bo dosegla dobrega ekološkega stanja.

• Morska in obalna biotska raznovrstnost sta posebej zaskrbljujoči. Večajo se škoda na morskemu dnu, onesnaževanje, invazivne tujerodne vrste in zakisljevanje. Čezmeren ribolov v Atlantskem oceanu in Baltskem morju se je zmanjšal, razmere v Sredozemskem morju pa so slabše, saj je bilo leta 2014 prelovljenih 91 % ocenjenih ribjih staležev.

• Leta 2012 se je manj kot 6 % kmetijskih površin v Evropi uporabljalo za ekološko kmetijstvo.

• V prihodnosti naj bi vplivi podnebnih sprememb še okrepili pritiske in učinke, glavni povzročitelji upadanja biotske raznovrstnosti pa ne bodo odpravljeni.

**Učinkovita raba virov**

• Domača poraba virov se je s 16,7 tone na osebo v letu 2007 zmanjšala na 13,7 tone na osebo v letu 2012. Delni razlog je propad gradbene industrije v nekaterih državah.

• Ravnanje z odpadki se je v zadnjih letih izboljšalo; ustvari in odloži se manj odpadkov. Stopnje recikliranja so se med letoma 2004 in 2012 zvišale v 21 državah, delež odloženih odpadkov pa se je znižal v 27 od 31 držav (za katere so na voljo podatki). Leta 2012 je bila povprečna stopnja recikliranja v državah članicah Evropske okoljske agencije - EEA 29-odstotna, leta 2004 pa je bila stopnja recikliranja 22-odstotna.

• Izpusti toplogrednih plinov so se kljub 45 odstotnemu povečanju gospodarske proizvodnje od leta 1990 zmanjšali za 19 %. Poraba fosilnega goriva je padla, prav tako je manj izpustov onesnaževal v prometu in industriji.

• Finančna kriza leta 2008 in poznejše gospodarske težave so prispevale k upadu pritiskov na okolje, vendar se bo šele s časom pokazalo, ali bodo izboljšanja trajnostna.

• Sedanje dogovorjene politike Evropi ne zadoščajo za izpolnitev zastavljenih dolgoročnih okoljskih ciljev, kot je zmanjšanje izpustov toplogrednih plinov za 80–95 %.

**Zdravje in blaginja**

• Okoljske politike so omogočile izboljšanje kakovosti pitne in kopalne vode.

• Onesnažen zrak in hrup še naprej zelo škodujeta zdravju v mestih. Ocena je, da so bili leta 2011 v EU drobni trdni delci vzrok za približno 430 000 prezgodnjih smrti, izpostavljenost okoljskemu hrupu pa vsako leto prispeva k vsaj 10 000 primerom prezgodnje smrti zaradi srčnih bolezni.

• Čedalje večja uporaba kemikalij, zlasti v potrošniških izdelkih, se povezuje z ugotovljenim povečanjem pojava endokrinih bolezni in motenj.

• Predvideno izboljšanje kakovosti zraka naj ne bi zadostovalo za preprečitev novih obolenj in smrti, poslabšali naj bi se tudi vplivi na zdravje, ki so posledica podnebnih sprememb.

• Okoljska industrija se je med letoma 2000 in 2011 povečala za več kot 50 % ter je ena od maloštevilnih panog, v katerih so se od finančne krize v letu 2008 prihodki in število delovnih mest zelo povečali.

**Evropsko poročilo o okolju, SOER 2015 -** <http://www.eea.europa.eu/soer-2015/synthesis/evropsko-okolje-stanje-in-napovedi/at_download/file>

**Globalni megatrendi** - <http://www.eea.europa.eu/sl/eea-signali/signali-2011/zemlja-2050-2013-globalni-megatrend>